Ńdɔ Ǹtondôbə a ngálə́de ma byǎd bibumá bí fáige bíbɛ̄ bí tə́lə ósū Tə́mpɛl Ǹtondôbə, á mvús yə nâ Nabukodonosor, ǹkúkúmá yǎ Babilón, ā kódo yǎ ai Yekónias, mɔ́n Yoákim ǹkúkúmá yǎ Yúda a kələ́ ai nyé a məkaban oyǎb ai Yērúzalɛm, m̀bámáná ai bitɔŋ míńtómbā yā Yērúzalɛm, ai bəlwí bikie ai bəlwí bifɛdəga, a kə́lə́ ai bɔ́ á Babilón. 2Dzǎd dzyá é ngábə́ bələ́ mim̀bəmbə̌ bibumá, anə́ bíbūmá bí ósú byákad bɔ; é dzād évɔ̄g é ngábə́ bələ́ bibɔ̌l bibumá bí fáige, ákyaí yə̄ nâ təge ai adíí. 3Ńdɔ Ǹtondôbə a ngádzó ai ma nâ: "Wayén dzé, ǎ Yeremías ?" Ma nâ: "Bibumá bí fáige, ébí bí nə́ mvɔ̄í bí nə m̀bəŋ, ébí bí nə́ ábē bí nə ndámán, ákyāí yə̄ nâ təge ai adíí." 4Ńdɔ ebúg Ńtondôbə é ngázu kwí ábə ma nâ: 5Éyə Ǹtondôbə, Zambá Ísraɛ̂l a kɔ́bɔ̄ nâ: anə́ míḿbəmbə bibumá bí fáige mí, éyə mǎyi mvaman ai miǹkóm yā Yúda nálā ású m̀fí wábán, ébá mə̄ ngávaa é vóm hí mə lómó bɔ̄ á ńnǎm Bəkaldéan. Mayi bɔ́ bəde mís á nyɔ́l ású ḿbəŋ wábán, mə dúgán ai bɔ́ á ńnam ví, mə dúgán bɔ lóŋ sə̌ kig átsam, ábɛ sə̌ kig átyē á sí! 7Mayi bɔ́ və̄ ńnam nə́ bə́ yəm nə́ mə nə Ǹtondôbə bâyi bɔ áyɔŋ dáma, maa mə ńtɔ̄á Zāmbá wābán, amú bâyi dúgan ábə ma ai ǹnə́m wābán ósə. 8Hədá hḿ ḿból bábəlan ai bəbə̂ bibumá bí fáige ákyāī yə nâ təgě fə ai adíí, nálā ńgɔ̄ fə, Ǹtondôbə énye a kɔ́bɔ, mǎyi bəlan ai Sédésias, ǹkúkúmá yā Yúda, bitɔŋ míńtómbā bíé ai məbugǎ yā Yērúzalɛm: ébá bə́ ngálígī á ńnam hí dzam də́dā fə anə́ ébá bə́ tɔ̄á á ńnam Égîptɛn. 9Mayi bɔ́ vəŋan dzóm yā é nə́ ángōndó, amalá ású bídzóē yā sí, osáma, ǹkaná ewê lóe, ebáŋ mətǎ ai biyɔg. 10Mayi bɔ́ lōm ókəŋ bítá ai mbada mənye a kələ kwí anə́ bâyi mǎn dzāŋ é sí mə̄ ngávə́ bɔ̄ ai běsīā bábán.